Tilsto brannen for å skifte fengsel
Samtidig tilsto han også drap på fem mennesker og ran. Politiet har ikke brukt ressurser på å etterforskere drapstilståelsene og ranet, men mener han snakket sant da han fortalte at han tente på huset til sorenskriver Ola P. Svor. Betingelsen for tilståelsen var at han ble flyttet ut fra det strenge fengslingsregimet på avdeling for særlig høy sikkerhet og til Gjøvik fengsel. Ifølge den tiltalte 39-åringen hadde han på dette tidspunktet fysiske smerter som følge av behandlingen i fengselet. – Hele dette avhøret er oppspinn fra ende til annen, sier tiltalte i dag. Avhøret som ble gjort 11. juli i fjor ble aldri undertegnet av 39-åringen. Han er iført en grå dressjakke og mørke bukser når han forklarer seg i retten. Under varetektsperioden i fengsel har han grodd bukkeskjegg. Ifølge opplysningene som ble gitt i politiavhøret skulle de drepte være personer med tvilsom innvandrerbakgrunn som ikke ville bli savnet. De skulle ha blitt drept med insulin. Om brannen forklarte han at Svor ikke var målet, men at huset ble påtent for å skremme en annen myndighetsperson. – Innholdet i forklaringen var oppkonstruert fra ende til annen. Jeg innrømmet fem drap jeg ikke har begått, ett ran jeg ikke har begått og ett stykk sorenskriverbrann som jeg ikke har utført, sier hedmarkingen i retten. Han ble ikke overført til Gjøvik fengsel, fordi kriminalomsorgen mente at fengselet fra 1860 ikke var sikkert nok. Den tiltalte 39-åringen har ikke vært i flere avhør etter dette. 39-åringen står nå som tiltalt i Sør-Østerdal tingrett for å ha tent på huset til den øverste lederen av Hedmarken tingrett, i 2013. Påtalemyndigheten mener det skjedde som følge av at hedmarkingen følte seg overkjørt i en barnefordelingssak hvor Ola P. Svor meglet mellom tiltalte og hans tidligere samboer. Politiet har ingen tekniske bevis for at tiltalte tente på huset. Tiltalen er i all hovedsak basert på forklaringene til en medinnsatt og ekskona. – Overhodet ikke, svarte den 39 år gamle hedmarkingen på første rettsdag da dommeren spurte om han erkjente straffskyld for brannen. Bakgrunn: Sorenskriver møtte mannen som er tiltalt for å ha forsøkt å drepe ham Tiltalte har følt seg forfulgt og dårlig behandlet av politiet i flere år og har etter pågripelsen skiftet til et navn som er relatert til George Orwells roman 1984, som beskriver et overvåkningssamfunn.
I et forsøk på å bli overført til Gjøvik fengsel tilsto den tiltalte 39-åringen at han tente på huset til sorenskriveren på Hamar.